
REFERAT

privind atribuirea în folosinţă gratuită pe o perioadă de 49 de ani  a unei
suprafeţe de teren de 450 mp.  din parcela cu nr. TOP. 1166 în suprafaţă totală  de 3360 mp. înscrisă în CF. nr. 560, situată în Timişoara, 

str. Iosif Nemoianu nr. 3, către Fundaţia pentru Copii Ronald McDonald 



Prin adresa nr. D72006-1444/06.03.2006, a McDonald ‘s  România SRL, fondator unic al Fundaţiei pentru Copii Ronald McDonald şi-a exprimat intenţia de demarare a unui proiect social în valoare de peste 600000 € , având ca obiect construirea ,,Casei Roland McDonald ” , destinată cazării temporare gratuite , a familiilor care vin cu copii la clinicile din Timişoara şi care pe perioada spitalizării nu au unde să locuiască .


Un astfel de proiect a mai fost materializat şi în Bucureşti în curtea Spitalului de Urgenţe pentru copii Grigore Alexandrescu şi funcţionează  din anul 2003.
       Pentru a putea demara un astfel de proiect şi în oraşul Timişoara McDonald ‘s  România SRL  solicită sprijinul Primăriei municipiului Timişoara şi Consiliului Local al municipiului Timişoara de a pune la dispoziţie o suprafaţă de teren pe care  să se construiască această casă , cu menţiunea că toate costurile legate  de construirea , întreţinerea şi funcţionarea ,,  Casei Ronald McDonald " , precum şi de implementare şi de rulare a programului de cazare gratuită vor fi suportate de către Fundaţia pentru Copii Ronald McDonald.  

Din proiectul prezentat de McDonald ‘s  România SRL  rezultă că suprafaţa necesară pentru construirea  acestui obiectiv este de circa 450 mp. . 

Pentru materializarea unui astfel de proiect şi în oraşul Timişoara există posibilitatea atribuirii în folosinţă gratuită a unei suprafeţe de 450 mp. din suprafaţa totală  de 3360 mp. a parcelei cu nr. TOP. 1166 înscrisă  în CF. nr. 560  situată în Timişoara, str. Iosif Nemoianu nr. 3, parcelă pe care sunt amplasate  Policlinica de copii şi farmacia Spitalului de copii Louis Ţurcanu şi care face parte din Domeniul Public al municipiului Timişoara .

Având în vedere cele de mai sus , propunem emiterea unei Hotărâri de Consiliu Local care să aprobe :

1.Atribuirea în folosinţă gratuită pe o perioadă de 49 de ani  a unei suprafeţe de teren de 450 mp.  din parcela cu nr. TOP. 1166 în suprafaţă totală  de 3360 mp. înscrisă în CF. nr. 560, situată în Timişoara, str. Iosif Nemoianu nr. 3,care face parte din Domeniul Public al municipiului Timişoara, către Fundaţia pentru Copii Ronald McDonald , pentru construirea ,,  Casei Ronald McDonald " destinată cazării temporare , gratuite, a familiilor care vin cu copii la clinicile din Timişoara şi care pe perioada spitalizării nu au unde să locuiască .

 Terenul va fi pus la dispoziţia Fundaţiei pentru Copii Ronald McDonald, pe baza unui proces verbal de predare primire , întocmit de două comisii una pentru fiecare parte, numite pentru a executa lucrări de specialitate în vederea materializării în teren a acestei parcele. Devierea eventualelor reţele de utilităţi situate pe teren cad în sarcina Fundaţiei pentru Copii Ronald McDonald .

2. Fundaţia pentru Copii Ronald McDonald este obligată ca în maxim 12 luni de la intrarea în vigoare a prezentei hotărâri să înceapă construirea clădirii. În caz contrar îşi pierde dreptul de folosinţă , fără somaţie sau  punerea în întârziere şi fără intervenţia instanţelor de judecată .

    După terminarea lucrărilor , construcţia va  deveni proprietatea Fundaţiei pentru Copii Ronald McDonald, terenul rămânând în Domeniul Public al municipiului Timişoara .

    Toate cheltuielile legate de construirea , întreţinerea şi funcţionarea ,,  Casei Ronald McDonald " , precum şi de implementare şi derulare a programului de cazare gratuită vor fi suportate de către Fundaţia pentru Copii Ronald McDonald. 

3. În cazul dizolvării Fundaţiei pentru Copii Ronald McDonald, încetarea activităţii acesteia sau a schimbării destinaţiei construcţiei , fără acordul prealabil al Consiliului Local al municipiului Timişoara  , construcţia va trece în Domeniul Public al municipiului Timişoara .

